## Rutiner for obligatoriske seminarer i ph.d.-utdanningen

Som en del av kvalitetssikringen av ph.d.-utdanningen skal kandidatene presentere arbeidet sitt i minimum tre seminarer i løpet av opplæringsperioden ([Ph.d.-forskriften](http://www.nmbu.no/sites/default/files/pdfattachments/ph.d-forskrift_nmbu_final.pdf) § 9.1 og § 9.2). Målet med seminarene er å sikre at ph.d.-kandidaten kommer raskt i gang med doktorgradsarbeidet, får synliggjort sin progresjon og får diskutert faglige og praktiske utfordringer i prosjektet, med et bredere publikum enn veiledergruppen.

Startseminaret skal holdes før utdanningsplanen sendes inn til behandling, midtveis­evalueringen etter 1,5-2 år, og når arbeidet med avhandlingen nærmer seg ferdigstilling holdes et sluttseminar.

### Generelt for alle seminarene

Tilhørere

* Ph.d.-kandidatens veiledere
* Ansatte og studenter ved fakultetet og ev. andre relevante forskningsmiljøer
* Andre ph.d.-kandidater og deres veiledere

Ansvar

* Hovedveileder har ansvar for å ta initiativ til at seminarene blir holdt og for at det blir rapportert til fakultetet at seminarene er gjennomført
* Hele veiledergruppa bør være til stede under seminarene og diskusjonen etterpå.   
  Det skal være minst en veileder tilstede.
* Fakultetet har ansvar for å organisere seminarene
* Ph.d.-kandidaten har ansvar for presentasjonen under seminaret

Det skal settes av tid til respons fra tilhørerne. Det kan være en god idé at en eller flere personer har i oppgave å komme med konstruktiv kritikk.

### Startseminar

Tidspunkt og hensikt

Startseminaret skal gjennomføres innen 6 måneder etter oppstart, og før utdanningsplanen (med vedlagt prosjektplan) sendes inn til behandling. Seminaret vil derfor tjene som hjelp til å diskutere prosjektplanen og som hjelp til å finne relevante emner og aktiviteter som skal inngå i ph.d.-kandidatens utdanningsplan.

Gjennomføring

1. Presentasjon av prosjektplanen hvor målet er å få innspill på prosjektvinkling, design og gjennomføring, og å diskutere omfanget og realismen av prosjektet.
2. Diskutere hvilke tekniske, akademiske og praktiske ressurser som er nødvendige for å kunne gjennomføre prosjektet. Drøfte opphold ved annet (lære-)sted enn NMBU.
3. Presentasjon av utdanningsplanen hvor målet er å få innspill om mulige emner, seminarer og aktiviteter ph.d.-kandidaten kan inkludere i opplæringsdelen.

### Midtveisevaluering

Tidspunkt og hensikt

Midtveisevalueringen skal gjennomføres etter ca. halvgått løp (maksimum 2 studieår av utdanningstiden). Målet er å evaluere progresjon og identifisere eventuelle behov og/eller barrierer i prosjektet. Kandidaten skal presentere sitt arbeid og bli evaluert av en gruppe på minst to personer som er oppnevnt av fakultetet.

Gjennomføring

1. Presentasjon av status i prosjektet: Er målsettingene for halvgått løp nådd?

* Foreløpige resultater og konklusjoner
* Er det behov for endringer – er nødvendige ressurser for ferdigstilling til stede?
* Er veiledningsbehovet dekket?
* Eksisterer det flaskehalser i forhold til sluttføring av prosjektet?

1. Presentere sluttføringsplan:

* Plan for publikasjoner
* Opphold ved annet (lære-)sted, utenlandsopphold?
* Framdriftsplan

1. Diskutere utdanningsplanen og identifisere eventuelle behov for endringer i opplæringsdelen

* Er de fleste emnene i utdanningsplanen gjennomført og avsluttet?

Evaluering

Evalueringsgruppen skal bestå av et medlem fra veiledergruppen og ett medlem fra samme fakultet eller utenfra. Evalueringsgruppen skal ta stilling til doktorgradsarbeidets faglige status og framdrift, og skal gi tilbakemelding slik NMBU fastsetter (p.t. skjema 2.4 [Gjennomført midtveisevaluering](http://www.nmbu.no/forskning/forskerutdanning/gjennomf-ring)) til kandidaten, veiledergruppen og fakultetet. Dersom evalueringsgruppen rapporterer om vesentlige svakheter ved forskningsarbeidet, skal fakultetet i samarbeid med veiledergruppe og kandidat, iverksette tiltak for å korrigere situasjonen.

### Sluttseminar

Tidspunkt og hensikt

Sluttseminaret gjennomføres når arbeidet med avhandlingen nærmer seg ferdigstilling. Målet er å få innspill til det avsluttende arbeidet med avhandlingen og til forberedelsene til prøveforelesning/disputas.

Gjennomføring

1. Presentasjon av innholdet i avhandlingen.
2. Respons fra tilhørerne. Innspill til det avsluttende arbeidet.
3. Praktiske tips og råd om prøveforelesning og disputas.